佛法之有大小乘，為學佛者所共知。何為小乘？何為大承？此可從其行願以別之：願求個己解脫而力行者曰小乘；願求同證正覺而力行者曰大乘。大小乘之分野在此，非諸法實相有別也。惟佛法在長期發展中，大小乘乃漸有脫節現象，甚至習小乘者否認大乘為佛說，弘大乘者離開小乘而獨行：此豈佛法之本真耶？原小乘為佛法之根本，大乘為佛法之發皇；不究小乘，則不知佛法之源遠流長，不讀大乘，則不審佛法之宏偉廣大；必大小兼習，二利並行，方得窺見佛法之全豹也！
民國二十八年之秋，演培法師游四川，因得與相值，共為教義之研求，法樂無間，凡四年餘。縉雲山上，龍掛峯頭，往事猶歷歷在目。